SK Úradný vestník Európskej únie C 232/27

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 232/13

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„ΕΞΑΙΡΕΤΙΚO ΠΑΡΘEΝΟ ΕΛΑΙOΛΑΔΟ ΣEΛΙΝΟ ΚΡHΤΗΣ“ (EXERETIKO PARTHENO ELOADO SELINO KRITIS)

ES č.: EL-PDO-0005-0515-20.12.2005

CHZO ( X ) CHOP ( )

V tomto zhrnutí sú uvedené hlavné body špecifikácie výrobku na informačné účely.

1. Príslušný orgán v členskom štáte:

Názov: Διεύθυνση Βιολογικής Γεωργίας, του Υπουργείου Αγροτικής Ανάπτυξης και Τροφίμων (Oddelenie ekologického poľnohospodárstva ministerstva pre rozvoj vidieka a potraviny) Adresa: Αχαρνών 29 (Aharnon 29) Αθηνα/Athens ΕΛΛΑΔΑ/GREECE Tel. +30 2108232025 Fax +30 2108821241 e-mail: ax29u029@minagric.gr, ax29u030@minagric.gr

2. Skupina:

Názov: Ένωση Αγροτικών Συνεταιρισμών Σελίνου (Únia poľnohospodárskych družstiev oblasti Selinos) Adresa: Παλαιοχώρα Κάνδανος Χανιών (Palaiohora Kandanos Hanion) TK 73001 ΕΛΛΑΔΑ/GREECE Tel. +30 2823041209 / 41306 Fax +30 282341463 e-mail: easselin@otenet.gr Zloženie: Výrobcovia/spracovatelia ( X ) Iné: ( )

3. Druh výrobku:

Trieda: 1.5. Oleje a tuky

4. Špecifikácia:

[zhrnutie požiadaviek podľa článku 4 ods. 2 nariadenia (ES) č. 510/2006]

4.1. Názov:

„Εξαιρετικό Παρθένο Ελαιόλαδο Σέλινο Κρήτης“ (Exeretiko Partheno Eleolado Selino Kritis)

4.2. Opis:

Extra panenský olivový olej tmavozelenej až zelenej farby s mediánom defektov rovným nule, ovocnej, mierne horkej a pikantnej chuti a s ovocnou olivovou arómou s minimálnym mediánom ovocnosti 3,2. Maximálna kyslosť 0,7 % (percentuálny podiel podľa hmotnosti kyseliny olejovej) a maximálne peroxidové číslo 15 (meq aktívneho kyslíka/kg). Koeficient extinkcie Κ270 má maximálnu hodnotu 0,15, koeficient extinkcie Κ232 má maximálnu hodnotu 2,5 a odchýlka koeficientu extinkcie má maximálnu hodnotu 0,00.

Olivový olej sa vyrába z olív odrody „tsounati“ v pomere najmenej 60 % a z olív odrody „koroneiki“ v pomere maximálne 40 %.

Fyzikálno-chemické a organoleptické vlastnosti Exeretiko Partheno Eleolado Selino Kritis vznikajú najmä v dôsledku osobitných klimatických (vysoká úroveň slnečného žiarenia, veľa dažďových zrážok, nízka relatívna vlhkosť) a geomorfologických podmienok (zvažujúci sa terén so značnými odchýlkami v nadmorskej výške) v tejto oblasti a v dôsledku využívania komparatívnych výhod, ktorými sú vlastnosti odrôd tsounati a koroneiki, ktoré sa pestujú v zónach vymedzenej zemepisnej oblasti s rôznou nadmorskou výškou.

4.3. Zemepisná oblasť:

Olivy a olivový olej sa vyrábajú v rámci vymedzenej zemepisnej oblasti. Zemepisnou oblasťou je okres Selinos, ktorá sa nachádza v juhozápadnej časti prefektúry Chania. Pokrýva administratívne okresy obcí Kandanos, Pelekanos a Anatolikos Selinos. Táto oblasť je prevažne hornatá, presahuje nadmorskú výšku 1 000 metrov n.m. Je pokrytá olivovníkmi, ktoré predstavujú hlavný produkt rodinných hospodárstiev v okrese Selinos.

4.4. Dôkaz o pôvode:

Vysledovateľnosť produktu je zaručená v každom štádiu výrobného procesu, od pestovania olív cez spracovanie, skladovanie, prepravu a štandardizáciu výrobku až po štádium, keď sa výrobok dostane ku konečnému spotrebiteľovi.

Všetky osoby zapojené do tohto procesu uchovávajú údaje týkajúce sa výrobných a štandardizačných postupov tak, aby príslušný dozorný orgán (v súčasnosti OPEGEP) mohol skontrolovať, či sa dodržali všetky postupy na zabezpečenie vysledovateľnosti výrobku.

4.5. Spôsob výroby:

Odrody tsounati a koroneiki sa pestujú extenzívne a pomocou veľmi malého počtu zásahov (hnojivá, zavlažovanie, prípravky na ochranu rastlín). Odroda koroneiki sa pestuje na pôde v maximálnej nadmorskej výške 500 metrov, zatiaľ čo odroda tsounati možno nájsť vo vyšších zemepisných výškach. V miestach, kde sa terén zvažuje iba mierne, sa pôda obrába najmä pomocou mechanických prostriedkov. Vzhľadom na to, že väčšina pôdy v tejto oblasti je neutrálna až kyslá, nepoužívajú sa sírne hnojivá, ale príležitostne sa hnojí vápnom. Olivovníky dobre reagujú na každoročný prísun dusíka, zatiaľ čo reakcia na draselné hnojivá je malá, ale pozitívna. V tejto oblasti je veľmi málo zavlažovaných olivových hájov. Hlavným nepriateľom pestovania olív je olivová muška (Bactrocera oleae), proti ktorej bojuje Generálne riaditeľstvo pre rozvoj vidieka prefektúry Chania preventívnym postrekom návnady na pôdu. Populácia olivovej mušky sa monitoruje pomocou vhodných pascí. V rámci boja proti olivovým uzlíkom sa rany preventívne postrekujú a dezinfikujú vhodnými prípravkami, najmä v prípade odrody koroneiki. Hoci odroda tsounati je citlivá na hubu Cycloconium oleaginum, nepovažuje sa za nevyhnutné prijať žiadne opatrenia, pretože v dôsledku geomorfológie oblasti je zabezpečené dobré prevetrávanie a relatívna vlhkosť vzduchu sa udržiava na úrovniach, ktoré nie sú dostatočné na rozvinutie choroby.

Zber odrody koroneiki sa začína začiatkom novembra a končí sa v decembri, zatiaľ čo odroda tsounati dozrieva po etapách a jej zber sa začína koncom decembra – začiatkom januára, počas studeného obdobia sa pozastavuje a opäť sa začína koncom februára a končí sa v apríli. Podstatná časť odrody tsounati, ktorá sa používa na výrobu extra panenského olivového oleja Selinos, sa však zbiera koncom januára, a preto tento olivový olej spĺňa požadované špecifikácie kvality. Kritériá používané na stanovenie stupňa zrelosti plodu sú také, že plod je zrelý vtedy, ak sa farba šupky úplne zmenila zo zeleno-žltej na tmavopurpurovú a ak aspoň polovica dužiny má tmavofialovú farbu. Olivy sa zbierajú pomocou nástrojov na otĺkanie a zbierajú sa aj zo zeme po ich spontánnom spadnutí do záchytných sietí.

Olivy sa prepravujú najmä vo vreciach vyrobených z ľahkého materiálu alebo v plastových nádobách. Skladujú sa v špeciálnych priestoroch s kontrolovanými podmienkami, aby sa zachovali ich osobitné vlastnosti. Vzhľadom na to, že olivy by sa mali spracovať najneskôr do 24 hodín po zbere, čas prepravy a skladovania by mal byť čo najkratší a spolu by nemal presiahnuť 24 hodín.

Olivový olej sa lisuje mechanickými prostriedkami pri teplote nepresahujúcej 25 °C v olivových mlynoch danej oblasti, ktoré schválil príslušný dozorný orgán. Olivový olej vyrobený najmä z odrody koroneiki, ale aj z odrody tsounaki, sa primeraným spôsobom skladuje jeden až tri mesiace dovtedy, kým sa nezmieša v bubnoch. Počas skladovania sa usadené tuhé častice a usadeniny odstraňujú stáčaním olivového oleja do čistého bubna tak, aby sa obmedzilo jeho vystavenie vplyvu kyslíka a aby sa na minimum znížilo množstvo vzduchu, s ktorým prichádza do kontaktu.

4.6. Súvislosť:

Historické súvislosti

V kotline Kantanos sa nachádzajú monumentálne olivovníky nazývané „dekaoktouses“, ktoré sú viac ako 1 500 rokov staré, s obvodom kmeňov do 12,3 metra; „mantinades“ (krétske ľudové piesne) tiež potvrdzujú, že Selinos je oblasťou produkcie olív.

Prírodné súvislosti

Pokiaľ ide o terén vymedzenej zemepisnej oblasti, tvorí ho najmä bridličnatá pôda, hoci v menších množstvách sa vyskytuje aj vápenatá pôda. Oblasť je väčšinou hornatá, nad 400 metrov n.m., s prevažne zvažujúcim sa terénom, okrem kotliny Kantanos, ktorá je morfologicky rovinou. Medzi charakteristické znaky tejto oblasti patria intenzívne zrážky, nízka relatívna vlhkosť a malý počet oblačných dní.

Terén so zvažujúcou sa pôdou, ktorá sa končí nížinou, poskytuje olivovým hájom veľmi veľa slnečného svetla, prispieva k zvýšeniu koncentrácie alkaloidov, ktoré dávajú konečnému výrobku jeho typický ovocný charakter. Okrem toho nízky organický obsah pôdy prispieva k zvýšeniu aromatických zložiek vo vyrobenom olivovom oleji. Jemne horká a pikantná chuť sa pripisuje pridaniu malého množstva odrody koroneiki do konečného výrobku a dosahuje sa vďaka fenolickým látkam, ktoré sa nachádzajú v olivách počas zberu. Tmavozelená farba sa dosahuje v dôsledku zvýšenej koncentrácie chlorofylu, najmä feofytínu a pirofeofytínu.

Klimatické podmienky v tejto oblasti (vlhkosť, teplota) umožňujú, aby sa vlastnosti odrody tsounati, ktorú možno považovať za odrodu nachádzajúcu sa vo svojom prirodzenom prostredí, rozvinuli v plnej miere. Neskorý charakter odrody, ktorý sa prejavuje neskorým kvitnutím a neskorým nasadzovaním plodov, a preto neskorým zretím, ovplyvňuje teplota a relatívna vlhkosť vzduchu a pôd, ktoré sú v rozhodujúcich obdobiach optimálne. Rovnako odolnosť odrody tsounati pred chladom umožňuje jeho pestovanie v širokej miere v celej oblasti. Odroda koroneiki sa najlepšie pestuje v nižších nadmorských výškach a v pôde, ktorá je dostatočne vlhká, čím sa najlepším možným spôsobom využíva osobitný terén vymedzenej zemepisnej oblasti.

Pestovanie odrôd tsounati a koroneiki a rozšírenie výroby extra panenského olivového oleja Selinos sú jediným spôsobom, ako môže vymedzená zemepisná oblasť napredovať, keďže prevládajúca chudobná a v značnej miere kyslá, bridličnatá pôda neumožňujú prejsť na pestovanie inej plodiny alebo inej odrody alebo zaviesť intenzívne metódy pestovania, ktoré sú produktívnejšie. Prírodná krása scenérie tejto oblasti sa uchováva, keďže bohatý povrchový koreňový systém odrody tsounati zabraňuje najmä povrchovému odplavovaniu pôdy a erózii osobitne krehkého bridličnatého zvažujúceho sa terénu.

4.7. Kontrolný orgán:

Orgány uvedené ďalej v texte v súčasnosti kontrolujú a uplatňujú opatrenia týkajúce sa chráneného označenia pôvodu olivového oleja v súlade s vnútroštátnymi právnymi predpismi.

Názov: Διεύθυνση Γεωργίας του Ν. Χανιών (Riaditeľstvo pre poľnohospodárstvo prefektúry Chania) Adresa: Σφακίων 26 (Sfakion 26) TK 73174 Χανιά (Hania) ΕΛΛΑΔΑ/GREECE Tel. +30 2821056463 Fax +30 2821028047 e-mail: u14901@minagric.gr Názov: Οργανισμός Πιστοποίησης και Ελέγχου Γεωργικών Προϊόντων, Ο.Π.Ε.Γ.Ε.Π. (Organizácia pre certifikáciu a kontrolu poľnohospodárskych výrobkov, OPEGEP) Adresa: Άνδρου 1 και Πατησίων (Androu 1 and Patision) TK 11257 ΕΛΛΑΔΑ/GREECE Tel. +30 2108231277 Fax +30 2108231438 e-mail: info@agrocert.gr

4.8. Označovanie:

Na obale olivového oleja musí byť uvedené: „Εξαιρετικό Παρθένο Ελαιόλαδο Σέλινο Κρήτης“ (Exeretiko Partheno Eleolado Selino Kritis), ako aj informácie požadované vnútroštátnymi právnymi predpismi a právnymi predpismi Spoločenstva.